text: যুগান্তর রিপোর্ট ১৩ নভেম্বর ২০১৮, ০৮:৫৬ | অনলাইন সংস্করণ
  লালমনিরহাটের আদিতমারী উপজেলায় জমি নিয়ে দুই গ্রামের লোকজনের মধ্যে সংঘর্ষে দুজন নিহত হয়েছেন। এ সময় আহত হয়েছেন আরও দুজন।
  মঙ্গলবার সকাল সাড়ে ৭টার দিকে উপজেলার সাপটিবাড়ী ইউনিয়নের গিলাবাড়ীতে এ সংঘর্ষের এ ঘটনা ঘটে।
  নিহতরা হলেন-আবদুল জলিল মিয়া (৫০) ও গোলাম রব্বানী (৪৫)। তাদের বাড়ি একই এলাকায়।
  আদিতমারী থানার ওসি মো. মাসুদ রানা জানান, উপজেলার সাপটিবাড়ী ও চিপারবাজার গ্রামের লোকজনের দীর্ঘদিন ধরে জমি নিয়ে বিরোধ চলে আসছিল। এরই জের ধরে সকালে দুই গ্রামের লোকজন ধারালো অস্ত্র নিয়ে সংঘর্ষে জড়িয়ে পড়ে।
  এ সময় অস্ত্রের আঘাতে ঘটনাস্থলে জলিলের মৃত্যু হয়। এতে আহত হন তিনজন। তাদের লালমনিরহাট সদর হাসপাতালে নেয়া হলে সেখানে দায়িত্বরত চিকিৎসক আরও একজনকে মৃত বলে ঘোষণা করেন।